CELEX: 52018PC0058
Language: da
Date: 2018-02-09
Title: Forslag til RÅDETS GENNEMFØRELSESAFGØRELSE om at give Ungarn tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 9.2.2018
            COM(2018) 58 final
            2018/0023(NLE)
            Forslag til
            RÅDETS GENNEMFØRELSESAFGØRELSE
            om at give Ungarn tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                     1
                   (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
               
            
            
               Ved brev registreret i Kommissionen den 26. juni 2017 anmodede Ungarn om tilladelse til at forlænge Rådets gennemførelsesafgørelse (EU) 2015/2349
                  2
                af 10. december 2015 og således fortsat anvende en undtagelse, der fraviger momsdirektivets artikel 193. I overensstemmelse med momsdirektivets artikel 395, stk. 2, og efter at have modtaget yderligere oplysninger til begrundelse for anmodningen underrettede Kommissionen ved brev af 11. december 2017 de øvrige medlemsstater om Ungarns anmodning. Ved brev af 12. december 2017 meddelte Kommissionen Ungarn, at den rådede over alle de oplysninger, som den fandt nødvendige for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Ungarn har gjort Kommissionen opmærksom på forekomsten af svig i sektoren for levering af personale, navnlig for så vidt angår vikarbureauer og organisationer, der leverer lignende ydelser, såsom skolekooperativer, hvis medlemmer udfører arbejde for tredjemand. 
               
               
                  Et af kendetegnene ved levering af denne type ydelser er, at det ikke kræver større investeringer eller specialiseret viden. Det er derfor forholdsvis let at oprette en sådan virksomhed, som efterfølgende forsvinder efter en kort periode. På grund af begrænsede investeringer overstiger den moms, som virksomhederne modtager fra kunder, ofte betragteligt den moms, der kan fradrages for disse investeringer eller, mere generelt, den indgående moms. Den ikke-fradragne indgående moms udgør derfor kun et lille omkostningselement, når disse virksomheder med få eller ingen aktiver forsvinder. Det samlede ubetalte momsbeløb bliver vanskeligt eller umuligt at inddrive.
               
               
                  For at bekæmpe momssvig i forbindelse med vikarbureauer anmodede Ungarn i 2014 om tilladelse til at fravige momsdirektivets artikel 193 med henblik på at indføre en bestemmelse om, at den betalingspligtige for momsen er den afgiftspligtige person, som modtager levering af personale, der udfører andre aktiviteter end dem, der er omfattet af momsdirektivets artikel 199, stk. 1, litra a) (ordningen med omvendt betalingspligt). Denne tilladelse blev indrømmet ved Rådets gennemførelsesafgørelse (EU) 2015/2349
                     3
                  , som udløb den 31. december 2017. 
               
               
                  Ungarn har anmodet om tilladelse til fortsat at anvende den særlige foranstaltning, der fraviger momsdirektivets artikel 193, og samtidig udvide dens anvendelsesområde til også at omfatte pensionistkooperativer. 
               
               
                  Ifølge de oplysninger, som Ungarn har indgivet, har ordningen med omvendt betalingspligt vist sig at være et effektivt middel til at bekæmpe svigagtig praksis blandt vikarbureauer. Ungarn anfører navnlig, at antallet af vikarbureauer faldt, så snart ordningen med omvendt betalingspligt blev indført. Tallene viser desuden, at skønt antallet af afgiftspligtige i den berørte sektor er faldet, er afgiftsgrundlaget for indenlandske leverancer steget markant i 2016. 
               
               
                  Ungarn anfører, at der er truffet adskillige foranstaltninger til at bekæmpe momssvig (f.eks. øget tilsyn og kontrol med nyligt registrerede virksomheder, lovændringer til effektivisering af kontrolaktiviteter, krav om månedlig momsangivelse for nyligt registrerede virksomheder, indførelse af en minimumsafgift for ydelser fra skolekooperativer, onlinekontrol af kasseboner, krav om indenlandske momsoversigter i visse tilfælde osv.). Ungarn planlægger desuden yderligere foranstaltninger til bekæmpelse af svig, som er særligt rettet mod vikarbureauer (f.eks. indsnævring af vikarbureauernes arbejdsområde, indførelse af garantier i forbindelse med sektorens aktiviteter, større jobsikkerhed). Trods disse foranstaltninger mener Ungarn, at sikkerhedsforanstaltningen med omvendt betalingspligt bør opretholdes for yderligere at mindske skaderne på sektoren. 
               
               
                  Ungarn har også meddelt Kommissionen, at der er introduceret en ny retlig konstruktion i landet, nemlig pensionistkooperativer. Ligesom skolekooperativer skal disse pensionistkooperativer betragtes som svarende til vikarvirksomhed. Ungarn anmoder derfor om tilladelse til også at anvende ordningen med omvendt betalingspligt for disse kooperativer. 
               
               
                  Det skal bemærkes, at momsdirektivet allerede indeholder bestemmelser om valgfri anvendelse af ordningen for omvendt betalingspligt ved levering af personale (momsdirektivets artikel 199, stk. 1, litra b)). Denne mulighed er hovedsageligt begrænset til ejendomssektoren (momsdirektivets artikel 199, stk. 1, litra a)). Den foreslåede undtagelse bør derfor kun gælde for situationer, der ikke allerede er omfattet af momsdirektivet.
               
            
            
               Eftersom denne fravigelsesforanstaltning først vedtages efter udløbet af Rådets gennemførelsesafgørelse (EU) 2015/2349 (dvs. efter den 31. december 2017), kan forslaget ikke forlænge den foregående foranstaltning. 
            
            
               Det foreslås at tillade fravigelsen indtil den 31. december 2020. Da de foranstaltninger, som Ungarn er i færd med eller vil gennemføre, ventes effektivt at bekæmpe svig i den berørte sektor frem til udløbet af undtagelsesordningen, bør Ungarn ikke have behov for at fravige momsdirektivets artikel 193 med hensyn til levering af personale fra vikarbureauer ud over denne frist. En forlængelse af fravigelsen burde derfor ikke være nødvendig. 
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Momsdirektivets artikel 395.
            
            
               •Nærhedsprincippet (for områder, der ikke er omfattet af enekompetence) 
            
         
         
            
               I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet af følgende årsager:
               
               
                  Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
               
               
                  På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at bekæmpe momsunddragelse. Den går ikke videre, end hvad der er nødvendigt for at bekæmpe svig i en bestemt sektor.
               
            
            
               •Valg af retsakt
            
            
               
                  I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse hertil. Endvidere er en rådsafgørelse det mest egnede reguleringsmiddel, da den kan rettes til de enkelte medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Ungarn og vedrører kun denne medlemsstat.
               
            
            
               •Ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               Forslaget til en gennemførelsesafgørelse tager sigte på at forhindre visse former for skatteunddragelse og skatteundgåelse i sektoren for levering af personale i Ungarn. Ordningen med omvendt betalingspligt bør hjælpe Ungarn med yderligere at bekæmpe momssvig i nævnte sektor. Fravigelsesforanstaltningen vil derfor potentielt have en positiv indvirkning. 
            
            
               På grund af fravigelsens snævre anvendelsesområde og dens begrænsede tidsmæssige anvendelse vil konsekvenserne under alle omstændigheder være begrænsede.
            
            
               4.VIRKNINGER FOR BUDGETTET
            
            
               
                  Forslaget har ingen negative virkninger for EU-budgettet.
               
            
            
               5.ANDRE FORHOLD
            
            
               Forslaget indeholder en udløbsklausul, der er fastsat til den 31. december 2020.
            
            
               2018/0023 (NLE)
            
         
         
            
               Forslag til
            
            
               RÅDETS GENNEMFØRELSESAFGØRELSE
            
            
               om at give Ungarn tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  4
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved artikel 193 i direktiv 2006/112/EF fastsættes det, at det som hovedregel påhviler den afgiftspligtige person, som foretager en levering af varer eller ydelser, at betale merværdiafgiften (momsen) til afgiftsmyndighederne.
            
            
               (2)For at bekæmpe momssvig i sektoren for vikarbureauer anmodede Ungarn i 2014 om tilladelse til at indføre en særlig foranstaltning, der fraviger artikel 193 i direktiv 2006/112/EF, med henblik på at fastslå, at den betalingspligtige for momsen er den afgiftspligtige person, som modtager levering af personale, der udfører andre aktiviteter end dem, der er omfattet af momsdirektivets artikel 199, stk. 1, litra a) (ordningen med omvendt betalingspligt). Denne tilladelse blev indrømmet ved Rådets gennemførelsesafgørelse (EU) 2015/2349
                  5
                og udløb den 31. december 2017. 
            
            
               (3)Ved brev registreret i Kommissionen den 26. juni 2017 anmodede Ungarn om tilladelse til at anvende en foranstaltning, der fraviger artikel 193 i nævnte direktiv, med henblik på at gøre den person, som modtager levering af personale, betalingspligtig for momsen. 
            
            
               (4)I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 11. december 2017 de øvrige medlemsstater om Ungarns anmodning. Ved brev af 12. december 2017 meddelte Kommissionen Ungarn, at den rådede over alle nødvendige oplysninger for at kunne behandle anmodningen.
            
            
               (5)Ifølge oplysningerne fra Ungarn tager en række erhvervsdrivende i sektoren for vikarbureauer del i svigagtige aktiviteter ved at levere ydelser uden at betale momsen videre til skattevæsenet. Eftersom denne form for aktivitet ikke nødvendigvis kræver væsentlige input eller investeringer, overstiger den moms, som disse vikarbureauer modtager, ofte betragteligt den fradragsberettigede moms, som de har betalt deres leverandører. En række af disse vikarbureauer, som ofte har få eller ingen aktiver, forsvinder efterfølgende efter en kort periode på helt ned til et par måneder, hvilket gør det vanskeligt eller umuligt at inddrive ubetalt moms.
            
            
               (6)Ved i disse tilfælde at udpege den person, ydelserne leveres til, som betalingspligtig for momsen, vil fravigelsen fjerne muligheden for denne form for momsunddragelse. Ungarn anfører, at antallet af vikarbureauer er faldet, efter at man indførte ordningen med omvendt betalingspligt i forbindelse med levering af personale, hvilket tyder på en oprydning på markedet. Ifølge Ungarn har ordningen med omvendt betalingspligt vist sig at være et velegnet og effektivt middel til at bekæmpe svigagtig praksis blandt vikarbureauer. 
            
            
               (7)Ifølge oplysningerne fra Ungarn er der truffet adskillige foranstaltninger til at bekæmpe momssvig, og landet planlægger yderligere foranstaltninger, der er særligt rettet mod vikarbureauer. Trods disse foranstaltninger mener Ungarn, at sikkerhedsforanstaltningen med omvendt betalingspligt bør opretholdes for yderligere at mindske skaderne på sektoren. 
            
            
               (8)Det er allerede muligt at udpege modtageren som den betalingspligtige for momsen i flere situationer, der involverer levering af personale, jf. artikel 199, stk. 1, i direktiv 2006/112/EF. Ungarn bør derfor gives tilladelse til at anvende ordningen med omvendt betalingspligt ved levering af personale, der ikke allerede er omfattet af direktiv 2006/112/EF.
            
            
               (9)Fravigelsen bør være tidsbegrænset. 
            
            
               (10)De foranstaltninger, som Ungarn har planer om at træffe, ventes at fjerne muligheden for svig i den berørte sektor, og der er derfor ikke behov for en yderligere fravigelse af artikel 193 i direktiv 2006/112/EF for så vidt angår levering af personale.
            
            
               (11)Fravigelsen får ingen indvirkning på Unionens egne indtægter fra moms —
            
            
               VEDTAGET DENNE AFGØRELSE: 
            
         
         
            
               Artikel 1
            
            
               Som en undtagelse fra artikel 193 i direktiv 2006/112/EF gives Ungarn tilladelse til at bestemme, at den momsbetalingspligtige person er den afgiftspligtige person, som modtager levering af personale, der udfører andre aktiviteter end dem, der er omfattet af artikel 199, stk. 1, litra a), i direktiv 2006/112/EF.
            
            
               Artikel 2
            
            
               Denne afgørelse får virkning på dagen for meddelelsen.
            
            
               Denne afgørelse udløber den 31. december 2020.
            
            
               Artikel 3
            
            
               Denne afgørelse er rettet til Ungarn.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        EUT L 330 af 16.12.2015, s. 53. 
               
               
                  
                     (3)
                  
                        EUT L 330 af 16.12.2015, s. 53. 
               
               
                  
                     (4)
                  
                        EUT L 347 af 11.12.2006, s. 1.
               
               
                  
                     (5)
                  
                        Rådets gennemførelsesafgørelse (EU) 2015/2349 af 10. december 2015 om tilladelse til Ungarn til at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 330 af 16.12.2015, s. 53).